amanoisuno/poet huggingface dataset:
奉和九月九日登慈恩寺浮圖應制 辛替否
洪慈均動植，至德俯深玄。出豫從初地，登高適梵天。白雲飛禦藻，慧日暖皇編。別有秋原藿，長傾雨露緣。
奉和九月九日登慈恩寺浮圖應制 王景
玉輦移中禁，珠梯覽四禪。重階清漢接，飛竇紫霄懸。綴葉披天藻，吹花散禦筵。無因鑾蹕暇，俱舞鶴林前。
奉和九月九日登慈恩寺浮圖應制 畢幹泰
鸚林花塔啟，鳳輦順時遊。重九昭皇慶，大千揚帝休。耆闍妙法闡，王舍睿文流。至德覃無極，小臣歌詎酬。
奉和九月九日登慈恩寺浮圖應制 麹瞻
扈蹕游玄地，陪仙瞰紫微。似邁銖衣劫，將同羽化飛。雕戈秋日麗，寶劍曉霜霏。獻觴乘菊序，長願奉天暉。
奉和九月九日登慈恩寺浮圖應制 樊忱
淨境重陽節，仙游萬乘來。插萸登鷲嶺，把菊坐蜂台。十地祥雲合，三天瑞景開。秋風詞更遠，竊抃樂康哉。
奉和九月九日登慈恩寺浮圖應制 孫佺
應節萸房滿，初寒菊圃新。龍旗煥辰極，鳳駕儼香闉。蓮井偏宜夏，梅梁更若春。一忻陪雁塔，還似得天身。
奉和九月九日登慈恩寺浮圖應制 李從遠
九月從時豫，三乘為法開。中霄日天子，半座寶如來。摘果珠盤獻，攀萸玉輦回。願將塵露點，遙奉光明台。
奉和九月九日登慈恩寺浮圖應制 周利用
山豫乘金節，飛文煥日宮。萸房開聖酒，杏苑被玄功。塔向三天迥，禪收八解空。叨恩奉蘭藉，終愧洽熏風。
奉和九月九日登慈恩寺浮圖應制 張景源
飛塔淩霄起，宸遊一屆焉。金壺新泛菊，寶座即披蓮。就日搖香輦，憑雲出梵天。祥氛與佳色，相伴雜爐煙。
奉和九月九日登慈恩寺浮圖應制 李恒
寶地鄰丹掖，香台瞰碧雲。河山天外出，城闕樹中分。睿藻蘭英秀，仙杯菊蕊熏。願將今日樂，長奉聖明君。
奉和九月九日登慈恩寺浮圖應制 張錫
九秋霜景淨，千門曉望通。仙游光禦路，瑞塔迥淩空。菊彩揚堯日，萸香繞舜風。天文麗辰象，竊抃仰層穹。
晦日宴高文學林亭 張錫
雪盡銅駝路，花照石崇家。年光開柳色，池影泛雲華。賞洽情方遠，春歸景未賒。欲知多暇日，尊酒漬澄霞。
奉和九月九日登慈恩寺浮圖應制 解琬
瑞塔臨初地，金輿幸上方。空邊有清淨，覺處無馨香。雨霽微塵斂，風秋定水涼。茲辰采仙菊，薦壽慶重陽。
晦日宴高氏林亭 解琬
主第簪裾出，王畿春照華。山亭一以眺，城闕帶煙霞。橫堤列錦帳，傍浦駐香車。歡娛屬晦節，酩酊未還家。